২০১১ সালের পর রাজ্যের আয় বেড়েছে প্রায় সাড়ে ৫ গুণ: মমতা

ওয়েব ডেস্ক : ‘রাজ্যের আয় বেড়েছে ৫ গুণ’, তৃণমূলের ছাত্র পরিষদের (TMCP) প্রতিষ্ঠা দিবসের মঞ্চ থেকে বললেন মুখ্যমন্ত্রী মমতা বন্দ্যোপাধ্যায় (Mamata Banerjee)। তিনি দাবি করেছেন, তাঁর শাসনকালে ১ কোটির বেশি মানুষকে দারিদ্রসীমার বাইরে নিয়ে এসেছেন তিনি। তা আরও বাড়বে বলে জানিয়েছেন মমতা।

বৃহস্পতিবার মেয়ো রোডের মঞ্চ থেকে মমতা (Mamata Banerjee) বলেন, “আমাদের ২০১১ সালের পর থেকে রাজ্যের আয় বেড়েছে প্রায় সাড়ে ৫ গুণ। এত বিরোধীতা সত্বেও। আমাদের সরকার দারিদ্র দূরীকরণ, সামাজিক সংস্কারের মাপকাঠি। সেখানে ২০১৩-২৩ সালের মধ্যে ১ কোটি ৭২ লক্ষ মানুষকে দারিদ্রসীমার ওপরে নিয়ে এসেছি। এখন এই সংখ্যা ২ কোটির ওপরে উঠে গিয়েছে। এটা ভারতের সর্বোচ্চ।”

আরও খবর : ১০০ দিনের কাজে ‘১ নম্বর’ ছিলাম, মেয়ো রোড থেকে সুর চড়ালেন মমতা

এর পরেই মমতা রাজ্যের শিক্ষা ব্যবস্থা নিয়ে বলেছেন, “আমি সব মেধাকে সম্মান করি। ছাত্র ছাত্রীরা মেধা তৈরি করে, শিক্ষক শিক্ষিকারা মেধা তৈরি করে। কিন্তু সেই মেধাই আসল মেধা, যে মেধা মানুষ গড়ে। যে মেধা সমাজ তৈরি করে সেই মেধাই আসল মেধা। মেধা তো অনেক রকম। যে পড়াশোনায় ভাল, সেটা তো মেধাই। যারা গান গায়, যারা চলচ্চিত্রে কাজ করেন, তাঁরাও সব মেধার অধিকারী। যে গ্রামে ধান ফলায়, যে মানুষের মুখে অন্ন তুলে দেয়, যে তাঁত বোনে, তাঁরাও মেধার অধিকারী।”

মমতা আরও বলেন, “আমরা ৫ হাজার ৩০০ কোটি টাকা খরচ করে ৫৩ লক্ষ ছাত্র-ছাত্রীদের স্মার্ট কার্ড দিয়েছি। ‘স্টুডেন্ট্‌স ক্রেডিট কার্ড’-এর আওতায় ৯২ হাজার ছাত্রছাত্রী সুবিধা পাচ্ছেন। সরকারের তরফে এখনও পর্যন্ত ১ কোটি ৩৮ লক্ষ ছাত্রছাত্রীকে আমরা সবুজসাথী প্রকল্পের সুবিধা দেওয়া হয়েছে। চলতি বছর সাড়ে ১২ লক্ষ ছাত্রছাত্রী সবুজসাথী প্রকল্পে সাইকেল পাবে।” অন্যদিকে শিক্ষার পরিকাঠামো তৈরি করতে ৬৯ হাজার কোটি টাকা খরচ হয়েছে বলে জানিয়েছেন মুখ্যমন্ত্রী। এই টাকাই বিশ্ব বিদ্যালয়, কলেজ, স্কুল, আইটিআই, মেডিক্যাল কলেজ তৈরি হয়েছে বলে জানিয়েছেন তিনি। বিনামূল্যে রাজ্যসরকার সাধারণ মানুষকে অনেককিছু দিয়েছেন বলে দাবি করেছেন মমতা। পাশাপাশি কন্যাশ্রী প্রকল্প নিয়ে মমতা বলেছেন, এই প্রকল্প পৃথিবীর সেরা পুরস্কার পেয়েছে। এটা এখন গোটা পৃথিবীর মডেল হয়েছে।