“সিনেমা বানিয়ে বাঙালিকে অপমান…,” বিজেপিকে নিশানা মমতার

ওয়েব ডেস্ক: তৃণমূল ছাত্র পরিষদের (TMCP) প্রতিষ্ঠা দিবসের দিনেই ফের একবার বাঙালি আবেগে শান দিলেন দলের সুপ্রিমো মমতা বন্দ্যোপাধ্যায় (Mamata Banerjee)। অভিষেক বন্দ্যোপাধ্যায়ের (Abhishek Banerjee) পর শেষ বক্তা হিসেবে মমতা ফের একবার বিভিন্ন ইস্যুতে বিজেপিকে (BJP) নিশানা করেন। তবে মুখ্যমন্ত্রীর বক্তব্যে প্রাধান্য পায় বাঙালি অস্মিতা। বাংলাভাষীদের বাংলাদেশি বলে দাগিয়ে দেওয়া থেকে বাংলাকে বদনাম করতে সিনেমা বানানো- বৃহস্পতিবারের সভামঞ্চ থেকে বাঙালির অপমান নিয়ে সরব হলেন মমতা।

নাম না করে ‘দ্য বেঙ্গল ফাইলস’ সিনেমাকে নিশানা করে মমতা বলেন, “এখন সিনেমা বানিয়ে বাংলাকে হেনস্থা করা হচ্ছে, অপমান করা হচ্ছে।” উল্লেখ্য, এই সিনেমার ট্রেলার লঞ্চের দিনেই তৈরি হয়েছিল বিতর্ক। আর এবার এই সিনেমার তথ্যগত ভুলকে তুলে ধরে মমতা কটাক্ষের সুরে বলেন, “ক্ষুদিরাম বসুকে, ক্ষুদিরাম সিং বলে অপমান করা হচ্ছে।”

আরও পড়ুন: “মোদির CBI..,” আরজি কর তদন্ত নিয়ে কেন্দ্রকে ধুয়ে দিলেন অভিষেক

এই সিনেমা নিয়ে নাম না করে মমতা আরও বলেন, “রিসেন্ট কথা বলুন। ১৯৪৬ সালের কথা বলছেন কেন? তখন আপনারা কোথায় ছিলেন? তখন তো মায়ের পেটেও ছিলেন না। আমিও ছিলাম না। এত জ্ঞান কোথা থেকে এল? জ্ঞানভান্ডারী, জ্ঞানবৃক্ষ সব… জ্ঞানবৃক্ষ নয়, এরা হচ্ছে মগজে মরুভূমি। এরা কোনও দিনও বৃক্ষ হতে পারে না। বাংলার ইতিহাস ভুলে গেছেন।” বাঙালি আবেগে শান দিয়ে তিনি বলেন, “জনগনমন অধিনায়ক জাতীয় সঙ্গীত হল কী করে! বন্দেমাতরম জাতীয় গান হল কী করে! জয় হিন্দ স্লোগান দাও কী করে!”

এছাড়াও বাঙালিদের ভিনরাজ্যে হেনস্থা প্রসঙ্গে মমতা বিজেপিকে নিশানা করে বলেন, “আপনারা মানুষের অধিকার কেড়ে নেন। বাংলাদেশি আখ্যা দিয়ে গরিব মানুষদের উপর অত্যাচার করেন। আমি মনে করি, গরিব মানুষেরা আমার হৃদয়। আমার সবচেয়ে বড় মেধা। আমি জাত-পাত মানি না। আমি মানি মনুষ্যত্ব।”