“আমাদের বাংলাদেশি বলে ব্যঙ্গবিদ্রুপ…,” বিজেপিকে নিশানা অভিষেকের

ওয়েব ডেস্ক: আজ তৃণমূলের ছাত্র পরিষদের (TMCP) প্রতিষ্ঠা দিবস। মেয়ো রোডে গান্ধী মূর্তির পাদদেশে সেই উদযাপন শুরু হয়েছে। ইতিমধ্যে সেই মঞ্চে আগুন জ্বালানো বক্তব্য রেখেছেন তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। একাধিক ইস্যুতে তিনি বিজেপি (BJP) এবং কেন্দ্র সরকারকে তোপ দাগেন। সেই সঙ্গে অভিষেকের বক্তব্য বাঙালি আবেগেও শান দিল। কারণ, বিজেপি শাসিত রাজ্যে বাংলাভাষীদের হেনস্থার ইস্যু তুলে ধরে ফের একবার পদ্ম শিবিরিকে নিশানা করলেন তিনি।

বৃহস্পতিবার ছাত্র পরিষদের প্রতিষ্ঠা দিবসের মঞ্চে ভিনরাজ্যে বাঙালিদের হেনস্থা নিয়ে সরব হন অভিষেক। ঝাঁঝালো বক্তব্যে তিনি বলেন, “যারা ১০ কোটি বঙ্গবাসীকে ছোট করেছে, যারা আমাদের বাংলাদেশি বলে ব্যঙ্গবিদ্রুপ করেছে, যারা বলেছে বাংলা বলে কোনও ভাষা নেই, বলেছে বাঙালি বলে কোনও জাতি নেই, তাদের বিরুদ্ধে ১০ কোটি বঙ্গবাসীর লড়াই করতে হবে।”

আরও পড়ুন: TMCP-র ছাত্রপরিষদের প্রতিষ্ঠা দিবসেই পরীক্ষা কলকাতা বিশ্ববিদ্যালয়ের, ছাত্রছাত্রীদের জন্য চালু হেল্পলাইন নম্বর

শুধু তাই নয়, বাংলা ভাষার অপমান নিয়েও এদিনের সভামঞ্চ থেকে সরব হন দলের সর্বভারতীয় সাধারণ সম্পাদক। বাঙালি আবেগে শান দিয়ে বিজেপিকে নিশানা করে অভিষেক বলেন, “ওরা বিভিন্ন ভাবে বাংলাকে ব্যাঙ্গ বিদ্রুপ করেছে। বাংলার কৃষকের টাকা আটকে রেখেছে। জল জীবন মিশনের অধীনে ১০ কোটি মানুষের পানীয় জলের প্রকল্পের টাকা আটকে রেখেছে। ৫০ লক্ষ গরীবের আবাস যোজনার টাকা আটকে রেখেছে। গ্রামীণ সড়ক যোজনায় ১০ হাজার কোটি টাকা আটকে রেখেছে। তাদের জবাব দেবেন না?”

এদিন এসআইআর নিয়ে লড়াইয়ের ডাক দেন অভিষেক। এই ইস্যুতে তিনি বলেন, “আগে মানুষ নিজের ভোটাধিকারবলে সরকার বেছে নিত, এখন সরকার নিজেদের স্থায়ীত্ব বাড়ানোর জন্য পছন্দ মতো ভোটার বেছে নিচ্ছে। আগে মানুষ সরকার বাছত, এখন সরকার ভোটার বেছে নিচ্ছে। এর বিরুদ্ধে বাংলা লড়বে। যদি ১০ জনের ভোটাধিকার বিজেপি সরকার কাড়তে চায়, তা হলে তৃণমূল ১০ লক্ষ মানুষ নিয়ে দিল্লির রাজপথ দখল করবে।”